ಉಮಾ ಭಾರತಿ

ಉಮಾಭಾರತಿ (ಜನನ ೩ಮೇ ೧೯೫೯) ಒಬ್ಬ ಭಾರತೀಯ ರಾಜಕಾರಣಿ ಮತ್ತು ಮಧ್ಯಪ್ರದೇಶದ ಮಾಜಿ ಮುಖ್ಯಮಂತ್ರಿ. ಅವರು ಚಿಕ್ಕ ವಯಸ್ಸಿನಲ್ಲೇ ಭಾರತೀಯ ಜನತಾ ಪಾರ್ಟಿಯಲ್ಲಿ ತೊಡಗಿಸಿಕೊಂಡಿದ್ದರು. ೧೯೮೪ ರಲ್ಲಿ ತಮ್ಮ ಮೊದಲ ಸಂಸತ್ತಿನ ಚುನಾವಣೆಯಲ್ಲಿ ವಿಫಲರಾದರು. ೧೯೮೯ ರಲ್ಲಿ, ಅವರು ಖಜುರಾಹೊ ಸ್ಥಾನಕ್ಕೆ ಸ್ಪರ್ಧಿಸಿ ಯಶಸ್ವಿಯಾದರು ಮತ್ತು ೧೯೯೧, ೧೯೯೬ ಮತ್ತು ೧೯೯೮ ರಲ್ಲಿ ನಡೆದ ಚುನಾವಣೆಗಳಲ್ಲಿ ಅದನ್ನು ಉಳಿಸಿಕೊಂಡರು. ೧೯೯೬ ರಲ್ಲಿ, ಅವರು ಕ್ಷೇತ್ರಗಳನ್ನು ಬದಲಾಯಿಸಿದರು ಮತ್ತು ಭೋಪಾಲ್ ಸ್ಥಾನವನ್ನು ಗೆದ್ದರು.

ಭಾರತಿ ಅವರು ಮಾನವ ಸಂಪನ್ಮೂಲ ಅಭಿವೃದ್ಧಿ, ಪ್ರವಾಸೋದ್ಯಮ, ಯುವ ವ್ಯವಹಾರಗಳು ಮತ್ತು ಕ್ರೀಡಾ ಸಚಿವಾಲಯದಲ್ಲಿ ವಿವಿಧ ರಾಜ್ಯ-ಮಟ್ಟದ ಮತ್ತು ಕ್ಯಾಬಿನೆಟ್-ಮಟ್ಟದ ಖಾತೆಗಳನ್ನು ಹೊಂದಿದ್ದರು. ಇವರು ಪ್ರಧಾನ ಮಂತ್ರಿ ಅಟಲ್ ಬಿಹಾರಿ ವಾಜಪೇಯಿ ಅವರ ಎರಡನೇ ಮತ್ತು ಮೂರನೇ ಸಚಿವಾಲಯದ ಅವಧಿಯಲ್ಲಿ ಕಲ್ಲಿದ್ದಲು ಮತ್ತು ಗಣಿ ಇಲಾಖೆಯಲ್ಲಿಯೂ ಕಾರ್ಯ ನಿರ್ವಹಿಸಿದ್ದರು. ೨೦೧೪ ರಲ್ಲಿ ನರೇಂದ್ರ ಮೋದಿ ಅವರು ಭಾರತದ ಪ್ರಧಾನಿಯಾದ ನಂತರ, ಅವರು ಜಲಸಂಪನ್ಮೂಲ, ನದಿ ಅಭಿವೃದ್ಧಿ ಮತ್ತು ಗಂಗಾ ಪುನರುಜ್ಜೀವನದ ಸಚಿವರಾಗಿ ನೇಮಕಗೊಂಡರು ಮತ್ತು ಸೆಪ್ಟೆಂಬರ್ ೨೦೧೭ ರವರೆಗೆ ಈ ಕಚೇರಿಯ ಕಾರ್ಯವನ್ನು ನಿರ್ವಸಿದರು.

೧೯೮೦ ಮತ್ತು ೧೯೯೦ ರ ದಶಕಗಳಲ್ಲಿ ವಿಶ್ವ ಹಿಂದೂ ಪರಿಷತ್ ಆಯೋಜಿಸಿದ್ದ ರಾಮ ಜನ್ಮಭೂಮಿ ಚಳವಳಿಯಲ್ಲಿ ಭಾರತಿ ಅವರು  ಪ್ರಮುಖರಾಗಿದ್ದರು. ಅವರು ಬಾಬರಿ ಮಸೀದಿ ಧ್ವಂಸದಲ್ಲಿ ಹಾಜರಿದ್ದರು ಮತ್ತು ನಂತರ ಘಟನೆಯಲ್ಲಿ ಉಮಾ ಭಾರತಿ ಅವರ ವಿರುದ್ದ ಸಲ್ಲಿಸಲಾದ ಆರೋಪಗಳಿಗೆ ಸಂಬಂಧಿಸಿದಂತೆ ವಿಶೇಷ ಸಿಬಿಐ ನ್ಯಾಯಾಲಯವು ಅವರನ್ನು ಖುಲಾಸೆಗೊಳಿಸಿತು.

೨೦೦೩ ರ ರಾಜ್ಯ ಅಸೆಂಬ್ಲಿ ಚುನಾವಣೆಯಲ್ಲಿ, ಅವರು ಮಧ್ಯಪ್ರದೇಶ ವಿಧಾನಸಭೆಯಲ್ಲಿ ಬಿಜೆಪಿಯನ್ನು ಭರ್ಜರಿ ಗೆಲುವಿನತ್ತ ಮುನ್ನಡೆಸಿದರು. ಅವರು ತಮ್ಮ ಭಾರತೀಯ ರಾಷ್ಟ್ರೀಯ ಕಾಂಗ್ರೆಸ್ (ಐ ಎನ್ ಎಸ್) ಎದುರಾಳಿಯನ್ನು ಮಲೆಹ್ರಾ ಸ್ಥಾನದಿಂದ ೨೫ ಪ್ರತಿಶತ ಅಂತರದಿಂದ ಸೋಲಿಸಿದರು. ೧೯೯೪ ರ ಹುಬ್ಬಳ್ಳಿ ಗಲಭೆ ಪ್ರಕರಣಕ್ಕೆ ಸಂಬಂಧಿಸಿದಂತೆ ಭಾರತಿ ಅವರ ವಿರುದ್ಧ ಬಂಧನ ವಾರಂಟ್ ಹೊರಡಿಸಿದಾಗ ಅವರು ಆಗಸ್ಟ್ ೨೦೦೪ ರಲ್ಲಿ ಮುಖ್ಯಮಂತ್ರಿ ಸ್ಥಾನಕ್ಕೆ ರಾಜೀನಾಮೆ ನೀಡಿದರು. ಬಿಜೆಪಿಯೊಂದಿಗಿನ ಭಿನ್ನಾಭಿಪ್ರಾಯದ ನಂತರ, ಅವರು ಸ್ವಲ್ಪ ಸಮಯದವರೆಗೆ ತಮ್ಮದೇ ಆದ ರಾಜಕೀಯ ಪಕ್ಷವನ್ನು ಸ್ಥಾಪಿಸಿದರು ಮತ್ತು ಉತ್ತರ ಪ್ರದೇಶ ರಾಜ್ಯದ ವಿಧಾನಸಭೆಯ ಸದಸ್ಯರಾಗಿ ಆಯ್ಕೆಯಾದರು. ನಂತರ ಅವರು ಭಾರತದ ಸಂಸತ್ತಿನ ಕೆಳಮನೆಯಾದ ಲೋಕಸಭೆಗೆ ಮರು ಆಯ್ಕೆಯಾದರು.

ಉಮಾ ಭಾರತಿ ಅವರನ್ನು ಸಾಂದರ್ಭಿಕವಾಗಿ ಹಿಂದೂ ಗೌರವಾನ್ವಿತ ಸಾಧ್ವಿ ಎಂಬ ಹೆಸರಿನಿಂದ ಸಂಬೋಧಿಸಲಾಗುತ್ತದೆ, ಇದು  ಗೌರವಾನ್ವಿತ ಸಂಸ್ಕೃತ ಶೀರ್ಷಿಕೆಯಾಗಿದೆ.

 ಆರಂಭಿಕ ಜೀವನ 
ಉಮಾಭಾರತಿಯವರು ೩ ಮೇ ೧೯೫೯  ರಂದು ಮಧ್ಯಪ್ರದೇಶ ರಾಜ್ಯದ ಟಿಕಮ್‌ಗಢ ಜಿಲ್ಲೆಯ ದುಂಡಾದಲ್ಲಿ ಲೋಧಿ ಜಾತಿಗೆ ಸೇರಿದ ರೈತರ ಕುಟುಂಬದಲ್ಲಿ ಜನಿಸಿದರು. ಅವರು ಆರನೇ ತರಗತಿಯವರೆಗೆ ಶಾಲೆಯಲ್ಲಿ ಓದುತ್ತಿದ್ದರು. ಬಾಲ್ಯದಲ್ಲಿ, ಅವರು ಭಗವದ್ಗೀತೆಯಂತಹ ಧಾರ್ಮಿಕ ಗ್ರಂಥಗಳಲ್ಲಿ ಗಣನೀಯ ಆಸಕ್ತಿಯನ್ನು ಪ್ರದರ್ಶಿಸಿದರು, ಅದು ಅವರನ್ನು ಆಧ್ಯಾತ್ಮದ ಕಡೆಗೆ ಸೆಳೆಯಿತು. ಅವರು  ಬಾಲ್ಯದಲ್ಲೇ ಧಾರ್ಮಿಕ ಪ್ರವಚನಗಳನ್ನು ನೀಡಲು ಪ್ರಾರಂಭಿಸಿದರು. ಇದು ಅವರನ್ನು ರಾಜಮಾತಾ ವಿಜಯರಾಜೇ ಸಿಂಧಿಯಾ ಅವರ ಸಂಪರ್ಕಕ್ಕೆ ತಂದಿತು. ಉಮಾ ಭಾರತಿ ಅವರು ನಂತರ ಅವರ ರಾಜಕೀಯ ಮಾರ್ಗದರ್ಶಕರಾದರು.

 ರಾಜಕೀಯ ವೃತ್ತಿಜೀವನ 

 ಪ್ರಾಮುಖ್ಯತೆಯ ಏರಿಕೆ ಮತ್ತು ರಾಮ ಜನ್ಮಭೂಮಿ 
ವಿಜಯ ರಾಜೇ ಸಿಂಧಿಯಾ ಅವರ ಬೆಂಬಲದೊಂದಿಗೆ, ಭಾರತಿ ಅವರು ತಮ್ಮ ಇಪ್ಪತ್ತರ ಹರೆಯದಲ್ಲಿ ಮಧ್ಯಪ್ರದೇಶದಲ್ಲಿ ಬಿಜೆಪಿಯೊಂದಿಗೆ ತೊಡಗಿಸಿಕೊಂಡರು. ೧೯೮೪ ರಲ್ಲಿ, ಅವರು ಮೊದಲ ಬಾರಿಗೆ ಲೋಕಸಭೆ ಚುನಾವಣೆಗೆ ಸ್ಪರ್ಧಿಸಿದರು, ಆದರೆ ಇಂದಿರಾ ಗಾಂಧಿಯವರ ಹತ್ಯೆಯ ನಂತರ ಐಎನ್ ಎಸ್ ಬೆಂಬಲದ ಉಲ್ಬಣವನ್ನು ಕಂಡಿದ್ದರಿಂದ ಖಜುರಾಹೊ (ಲೋಕಸಭಾ ಕ್ಷೇತ್ರ) ನಿಂದ ಸೋತರು. ೧೯೮೯ ರಲ್ಲಿ, ಅವರು ಖಜುರಾಹೊ ಲೋಕಸಭಾ ಕ್ಷೇತ್ರದಿಂದ ಗೆದ್ದರು ಮತ್ತು ೧೯೯೧,೧೯೯೬,, ಮತ್ತು ೧೯೯೮ ರ ಚುನಾವಣೆಗಳಲ್ಲಿ ಸ್ಥಾನವನ್ನು ಉಳಿಸಿಕೊಂಡರು  ಅವರು ೧೯೯೯ ರಲ್ಲಿ ಭೋಪಾಲ್‌ನಿಂದ ಮತ್ತು ೨೦೧೪ ರಲ್ಲಿ ಝಾನ್ಸಿಯಿಂದ ಲೋಕಸಭೆಗೆ ಆಯ್ಕೆಯಾದರು. ಅವರು ೨೦೧೯ ರ ಲೋಕಸಭೆ ಚುನಾವಣೆಯಲ್ಲಿ ಸ್ಪರ್ಧಿಸಲಿಲ್ಲ.

ಭಾರತಿ ಅವರು ಎಲ್‌ಕೆ ಅಡ್ವಾಣಿ ಮತ್ತು ಇತರರೊಂದಿಗೆ ರಾಮ ಜನ್ಮಭೂಮಿ ಚಳವಳಿಯ ಪ್ರಮುಖ ಮುಖಗಳಲ್ಲಿ ಒಬ್ಬರಾದಾಗ ರಾಷ್ಟ್ರೀಯ ಪ್ರಾಮುಖ್ಯತೆಗೆ ಏರಿದರು. ಡಿಸೆಂಬರ್ ೧೯೯೨ ರಲ್ಲಿ, ಅಯೋಧ್ಯೆಯಲ್ಲಿ ನಡೆದ ರ್ಯಾಲಿಯಲ್ಲಿ ಹಾಜರಿದ್ದ ಹಲವಾರು ಪ್ರಮುಖ ಸಂಘ ಪರಿವಾರದ ವ್ಯಕ್ತಿಗಳಲ್ಲಿ ಇವರೂ ಒಬ್ಬರು. ಅದು ಗಲಭೆಯಾಗಿ ಬೆಳೆದು, ಬಾಬರಿ ಮಸೀದಿಯ ಧ್ವಂಸದಲ್ಲಿ ಕೊನೆಗೊಂಡಿತು. ಘಟನೆಯ ತನಿಖೆ ನಡೆಸಿದ ಲಿಬರ್ಹಾನ್ ಆಯೋಗವು ಗುಂಪನ್ನು ಹಿಂಸಾಚಾರಕ್ಕೆ ಪ್ರಚೋದಿಸಿದ್ದಕ್ಕಾಗಿ ಭಾರತಿ ಅವರನ್ನು ದೋಷಾರೋಪಣೆ ಮಾಡಿತ್ತು. ಭಾರತಿ ಅವರು ಜನಸಮೂಹವನ್ನು ಪ್ರಚೋದಿಸಿದರು ಎಂಬುದನ್ನು ನಿರಾಕರಿಸಿದ್ದಾರೆ ಆದರೆ ಅವರು ವಿಷಾದಿಸುವುದಿಲ್ಲ ಮತ್ತು ಧ್ವಂಸಕ್ಕೆ "ನೈತಿಕ ಜವಾಬ್ದಾರಿ" ತೆಗೆದುಕೊಳ್ಳಲು ಸಿದ್ಧರಿದ್ದಾರೆ ಎಂದು ಹೇಳಿದರು. ಈ ಘಟನೆಯಿಂದ ಬಿಜೆಪಿ ಭಾರೀ ರಾಜಕೀಯ ಲಾಭವನ್ನು ಪಡೆದುಕೊಂಡಿದೆ ಎಂದು ಅವರು ಒಪ್ಪಿಕೊಂಡಿದ್ದಾರೆ. ಏಪ್ರಿಲ್ ೨೦೧೭ ರಲ್ಲಿ, ಭಾರತದ ಸುಪ್ರೀಂ ಕೋರ್ಟ್ ಭಾರತಿ ಮತ್ತು ಇತರ ಬಿಜೆಪಿ ನಾಯಕರ ವಿರುದ್ಧ ಕ್ರಿಮಿನಲ್ ಪಿತೂರಿ ಮೊಕದ್ದಮೆಯನ್ನು ಮರುಸ್ಥಾಪಿಸಿತು.

ರಾಮಜನ್ಮಭೂಮಿ ಆಂದೋಲನದ ಹೊಣೆಗಾರಿಕೆಯಿಂದ ತಪ್ಪಿಸಿಕೊಳ್ಳುವುದನ್ನು ಬಿಜೆಪಿ ನಿಲ್ಲಿಸಬೇಕು ಎಂದು ಭಾರತಿ ಅವರು ಕರೆ ನೀಡಿದ್ದಾರೆ.

೧೯೯೯ ರ ಲೋಕಸಭಾ ಚುನಾವಣೆಯಲ್ಲಿ, ಭಾರತಿ   ಅವರು ಕ್ಷೇತ್ರಗಳನ್ನು ಬದಲಾಯಿಸಿದರು ಮತ್ತು ಭೋಪಾಲ್ ಸ್ಥಾನವನ್ನು ಗೆದ್ದರು. ಅವರು ವಾಜಪೇಯಿ ಆಡಳಿತದ ಕ್ಯಾಬಿನೆಟ್ ಸದಸ್ಯರಾದರು ಮತ್ತು ಮಾನವ ಸಂಪನ್ಮೂಲ ಅಭಿವೃದ್ಧಿ, ಪ್ರವಾಸೋದ್ಯಮ, ಯುವ ವ್ಯವಹಾರಗಳು ಮತ್ತು ಕ್ರೀಡೆಗಳು ಮತ್ತು ಅಂತಿಮವಾಗಿ ಕಲ್ಲಿದ್ದಲು ಮತ್ತು ಗಣಿಗಳ ವಿವಿಧ ರಾಜ್ಯ ಮತ್ತು ಕ್ಯಾಬಿನೆಟ್-ಮಟ್ಟದ ಖಾತೆಗಳನ್ನು ಹೊಂದಿದ್ದರು.

 ಮುಖ್ಯಮಂತ್ರಿ 
೨೦೦೩ ರ ಮಧ್ಯಪ್ರದೇಶದ ವಿಧಾನಸಭಾ ಚುನಾವಣೆಗೆ ಭಾರತಿ ಅವರನ್ನು ಬಿಜೆಪಿಯ ಮುಖ್ಯಮಂತ್ರಿ ಅಭ್ಯರ್ಥಿಯಾಗಿ ನೇಮಿಸಲಾಯಿತು. ಅಭಿವೃದ್ಧಿಯ ವೇದಿಕೆಯನ್ನು ಆಧರಿಸಿದ ಉಗ್ರ ಪ್ರಚಾರದ ಹಿನ್ನೆಲೆಯಲ್ಲಿ, ಮತ್ತು ಹಿಂದುತ್ವದ ಫೈರ್‌ಬ್ರಾಂಡ್ ಎಂಬ ಖ್ಯಾತಿಯ ಜೊತೆಗೆ ಅವರು ಪಕ್ಷವನ್ನು ಮುನ್ನಡೆಸಿದರು, ಇದರಲ್ಲಿ ಅವರು ಶಾಸಕಾಂಗದಲ್ಲಿ ೨೩೦ ಸ್ಥಾನಗಳಲ್ಲಿ ೧೭೩ ಸ್ಥಾನಗಳನ್ನು ಗೆದ್ದರು. ಅವರು ಮಧ್ಯಪ್ರದೇಶದ ವಿಧಾನಸಭೆಯ (ಎಂಎಲ್‌ಎ) ಸದಸ್ಯರಾಗಿ ಆಯ್ಕೆಯಾದರು.

 ಭಾರತೀಯ ಜನಶಕ್ತಿ ಪಕ್ಷ 
ಆಗಸ್ಟ್ ೨೦೦೪ ರಲ್ಲಿ, ಕೇವಲ ಒಂದು ವರ್ಷದ ಅಧಿಕಾರದ ನಂತರ, ೧೯೯೪ರ ಹುಬ್ಬಳ್ಳಿ ಗಲಭೆಗೆ ಸಂಬಂಧಿಸಿದಂತೆ ಭಾರತಿ ಅವರ ವಿರುದ್ಧ ಬಂಧನ ವಾರಂಟ್ ಹೊರಡಿಸಲಾಯಿತು. ಅವರ ರಾಜೀನಾಮೆಗೆ ಒತ್ತಾಯಿಸಿದರು. ನವೆಂಬರ್ ೨೦೦೪ರಲ್ಲಿ, ಬಿಜೆಪಿ ಪ್ರಧಾನ ಕಛೇರಿಯಲ್ಲಿ ನಡೆದ ಸಭೆಯೊಂದರಲ್ಲಿ ಅವರು ಅಡ್ವಾಣಿಯವರೊಂದಿಗೆ ಸಾರ್ವಜನಿಕವಾಗಿ ವಾಗ್ದಾಳಿ ನಡೆಸಿದರು. ಇದು ಬಿಜೆಪಿಯಿಂದ ಅಮಾನತಿಗೆ ಕಾರಣವಾಯಿತು, ಹಿಂದೂ ರಾಷ್ಟ್ರೀಯತಾವಾದಿ ಸಮಾಜ ಸೇವಾ ಸ್ವಯಂಸೇವಕ ಸಂಘಟನೆಯಾದ ರಾಷ್ಟ್ರೀಯ ಸ್ವಯಂಸೇವಕ ಸಂಘದ (ಆರ್ ಎಸ್ ಎಸ್) ಒತ್ತಾಯದ ಮೇರೆಗೆ ಕೆಲವು ತಿಂಗಳ ನಂತರ ಅದನ್ನು ಹಿಂತೆಗೆದುಕೊಳ್ಳಲಾಯಿತು.  ಅವರು ಬಿಜೆಪಿ ಹೈಕಮಾಂಡ್ ಅನ್ನು ಸಾರ್ವಜನಿಕವಾಗಿ ಧಿಕ್ಕರಿಸುವುದನ್ನು ಮುಂದುವರೆಸಿದರು. ಮಧ್ಯಪ್ರದೇಶದ ಮುಖ್ಯಮಂತ್ರಿಯಾಗಿ ಶಿವರಾಜ್ ಸಿಂಗ್ ಚೌಹಾಣ್ ಅವರನ್ನು ಬದಲಿಸಬೇಕೆಂದು ಒತ್ತಾಯಿಸಿದರು, ಇದು ಪಕ್ಷದಿಂದ ಹಲವಾರು ಶೋಕಾಸ್ ನೋಟಿಸುಗಳಿಗೆ ಕಾರಣವಾಯಿತು ಮತ್ತು ಅಂತಿಮವಾಗಿ ಭಾರತಿ ಅವರನ್ನು ಹೊರಹಾಕಲಾಯಿತು.

ಇದಕ್ಕೆ ಪ್ರತಿಕ್ರಿಯೆಯಾಗಿ, ಭಾರತಿ ಅವರು ತಮ್ಮದೇ ರಾಜಕೀಯ ಪಕ್ಷವಾದ ಭಾರತೀಯ ಜನಶಕ್ತಿ ಪಕ್ಷವನ್ನು ತ್ಯಜಿಸಿದರು. ತಮ್ಮ ಪಕ್ಷವು ಆರ್‌ಎಸ್‌ಎಸ್‌ನ ಸಿದ್ಧಾಂತವನ್ನು ಅನುಸರಿಸುತ್ತದೆ ಎಂದು ಅವರು ಹೇಳಿದ್ದಾರೆ ಮತ್ತು ತನಗೆ ಆರ್‌ಎಸ್‌ಎಸ್ ಮುಖ್ಯಸ್ಥ ಮೋಹನ್ ಭಾಗವತ್ ಅವರ ಬೆಂಬಲವಿದೆ ಎಂದು ಹೇಳಿಕೊಂಡರು. ಆದಾಗ್ಯೂ, ಪಕ್ಷವು ರಾಜಕೀಯ ಯಶಸ್ಸಿನ ಗಮನಾರ್ಹ ಕೊರತೆಯನ್ನು ಹೊಂದಿತ್ತು.

 ಬಿಜೆಪಿಗೆ ಮರು ಪ್ರವೇಶ 
ಭಾರತಿ ಅವರನ್ನು ೭ ಜೂನ್ ೨೦೧೧ ರಂದು ಬಿಜೆಪಿಗೆ ಪುನಃ ಸೇರಿಸಿಕೊಳ್ಳಲಾಯಿತು. ೨೦೧೨ ರಲ್ಲಿ ಆ ರಾಜ್ಯದ ವಿಧಾನಸಭಾ ಚುನಾವಣೆಗೆ ಮುಂಚಿತವಾಗಿ ಉತ್ತರ ಪ್ರದೇಶದಲ್ಲಿ ಪಕ್ಷವನ್ನು ಪುನರುಜ್ಜೀವನಗೊಳಿಸುವ ಜವಾಬ್ದಾರಿಯನ್ನು ಭಾರತಿ ಅವರಿಗೆ ವಹಿಸಲಾಯಿತು. ಆ ಚುನಾವಣೆಗಳಲ್ಲಿ, ಅವರು ಚಾರ್ಖಾರಿ ಕ್ಷೇತ್ರದಿಂದ ಉತ್ತರ ಪ್ರದೇಶ ವಿಧಾನಸಭೆಗೆ ಆಯ್ಕೆಯಾದರು. ತರುವಾಯ, ೨೦೧೪ರ ಲೋಕಸಭಾ ಚುನಾವಣೆಯ ಮೂಲಕ ಬಿಜೆಪಿಗೆ ಮಾರ್ಗದರ್ಶನ ನೀಡಲು ರಚಿಸಲಾದ ತಂಡದ ಭಾಗವಾಗಿ ಇತರ ಹನ್ನೆರಡು ಜನರೊಂದಿಗೆ ಪಕ್ಷದ ಉಪಾಧ್ಯಕ್ಷ ಸ್ಥಾನಕ್ಕೆ ಅವರನ್ನು ನೇಮಿಸಲಾಯಿತು. ೧೬ ಮೇ ೨೦೧೪ ರಂದು, ಅವರು ಸಮಾಜವಾದಿ ಪಕ್ಷದ ಚಂದ್ರಪಾಲ್ ಯಾದವ್ ಅವರನ್ನು ಸೋಲಿಸುವ ಮೂಲಕ ಝಾನ್ಸಿ ಕ್ಷೇತ್ರದಿಂದ ಲೋಕಸಭೆಗೆ ಆಯ್ಕೆಯಾದರು. ಅವರು ೨೬ ಮೇ ೨೦೧೪ ರಿಂದ ೧ ಸೆಪ್ಟೆಂಬರ್೨೦೧೭ ರವರೆಗೆ ಜಲಸಂಪನ್ಮೂಲ, ನದಿ ಅಭಿವೃದ್ಧಿ ಮತ್ತು ಗಂಗಾ ಪುನರುಜ್ಜೀವನದ ಸಚಿವರಾಗಿ ಸೇವೆ ಸಲ್ಲಿಸಿದರು. ಅವರು ೩ ಸೆಪ್ಟೆಂಬರ್೨೦೧೭ ರಂದು ಕುಡಿಯುವ ನೀರು ಮತ್ತು ನೈರ್ಮಲ್ಯ ಸಚಿವರಾದರು. ೨೦೧೯ ರ ಪುಲ್ವಾಮಾ ದಾಳಿಯಲ್ಲಿ ಭಾರತೀಯ ಸೇನೆಯ ವಿರುದ್ಧ ಕಾಶ್ಮೀರಿ ಉಗ್ರರು ನಡೆಸಿದ ದಾಳಿಯಲ್ಲಿ ಹತ್ಯೆಗೀಡಾದ ಕೇಂದ್ರ ಮೀಸಲು ಪೊಲೀಸ್ ಪಡೆ ಸಿಬ್ಬಂದಿಯ ಕುಟುಂಬಗಳ ಕಲ್ಯಾಣಕ್ಕಾಗಿ ಉಮಾಭಾರತಿ ಅವರು ತಮ್ಮ ಒಂದು ತಿಂಗಳ ಸಂಬಳವನ್ನು ದೇಣಿಗೆ ನೀಡಿದರು.

 ವಾಲ್ಮಾರ್ಟ್ ವಿರುದ್ಧ ಬೆದರಿಕೆಗಳು 
ನವೆಂಬರ್ ೨೦೧೧ ರ ಅಂತ್ಯದಲ್ಲಿ, ಬಹು-ಬ್ರಾಂಡ್ ಚಿಲ್ಲರೆ ವ್ಯಾಪಾರದಲ್ಲಿ ೫೧% ವಿದೇಶಿ ನೇರ ಹೂಡಿಕೆಯನ್ನು ಮತ್ತು ಸಿಂಗಲ್ ಬ್ರ್ಯಾಂಡ್ ಚಿಲ್ಲರೆ ವ್ಯಾಪಾರದಲ್ಲಿ ೧೦೦% ವಿದೇಶಿ ನೇರ ಹೂಡಿಕೆಯನ್ನು ಅನುಮತಿಸಲು ಭಾರತ ಸರ್ಕಾರವು ನಿರ್ಧರಿಸಿದಾಗ, ಉಮಾಭಾರತಿ ಅವರು ಭಾರತೀಯ ಮಾರುಕಟ್ಟೆಯನ್ನು ಪ್ರವೇಶಿಸಿದರೆ ವಾಲ್‌ಮಾರ್ಟ್‌ಗೆ ಬೆಂಕಿ ಹಚ್ಚುವುದಾಗಿ ಬೆದರಿಕೆ ಹಾಕಿದರು.

 ಉಲ್ಲೇಖಗಳು 

ವರ್ಗ:ವಿಕಿಪೀಡಿಯ ಅನುವಾದ ಶಿಬಿರ ಲೇಖನ